સવાલ એ છે કે ભાજપ વટહુકમ લાવશે? એ મુદ્દે મોદી સરકારના મંત્રીઓ અને પ્રવક્તાઓ મૌન સેવે છે. સુબ્રમણ્યમ્ સ્વામી જેવા બોલકા સાંસદ કહે છે કે તથ્યો અને પુરાવાઓ સૂચવે છે કે રામમંદિર નિર્માણની તરફેણમાં જ સુપ્રીમ કોર્ટનો ચુકાદો આવશે. ગત સપ્ટેમ્બરમાં એક પુસ્તક વિમોચન સમારોહમાં ભાજપના રાષ્ટ્રીય પ્રમુખ અમિતભાઈ શાહે કહ્યું હતું કે ૬૦૦ વર્ષ પહેલાં અયોધ્યામાં રામમંદિરનો ધ્વંસ થયો ત્યાં પુન:નિર્માણની વાતનો વિરોધ શી રીતે હોઈ શકે? આ વાતને અનુમોદન આપતાં મોહન ભાગવતે સૂરમાં સૂર પુરાવતાં કહ્યું હતું કે સંઘ ઈચ્છે છે કે ભવ્યાતિભવ્ય રામમંદિર સંભવત: ઝડપે બને, પરંતુ સર્વસંમતિ સધાય તો બહેતર. ટૂંકમાં, ભાજપ ભલે કહે કે રામમંદિર અમારા એજન્ડામાં છે, પરંતુ ચૂંટણીનો મુદ્દો નથી. જોકે, મુદ્દો બની જાય તો ભાજપને કોઈ વાંધો પણ નથી. .